ธปท.จับตาเงินสะพัดช่วงเลือกตั้ง
ธปท.จับตาเงินสะพัดช่วงหาเสียงเลือกตั้ง แต่ยังไม่พบเบิกจ่ายธนบัตรชนิดใดเป็นพิเศษ
18 พ.ค. 2554

ธปท.จับตาเงินสะพัดช่วงหาเสียงเลือกตั้ง แต่ยังไม่พบเบิกจ่ายธนบัตรชนิดใดเป็นพิเศษ 
นางจิตติมา ดุริยะประพันธ์ ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) เปิดเผยว่า ขณะนี้ยังไม่เห็นความผิดปกติของการเบิกจ่ายธนบัตรเฉพาะเจาะจงในชนิดราคาใดเป็นพิเศษ ตามที่หลายฝ่ายตั้งข้อสังเกตว่าจะมีเงินสะพัดในช่วงหลังจากประกาศกำหนดวันเลือกตั้งชัดเจนแล้ว
“ประเมินได้ยากว่า มีเงินสะพัดมากผิดปกติหรือไม่ในช่วงที่มีการหาเสียงเลือกตั้ง โดยเฉพาะธนบัตรชนิดราคา 500 บาท ที่ตั้งข้อสังเกตกันว่าจะมีความต้องการจากพรรคการเมืองเพื่อนำไปใช้ซื้อเสียง เพราะปกติธนบัตรชนิดราคา 500 บาท หมุนเวียนใช้อยู่ในระบบไม่มาก หรือหากตั้งข้อสังเกตว่าอาจมีการทยอยกักตุนธนบัตรชนิดราคา 500 บาท ไว้ก่อนหน้านี้ ก็ยิ่งประเมินยากมาก เพราะเท่ากับเป็นความต้องการใช้ปกติไม่มีความผิดปกติที่ชัดเจน แต่ ธปท. จะยังติดตามความต้องการและการเบิกจ่ายธนบัตรต่อไป โดยยืนยันว่าธนบัตรหมุนเวียนในระบบจะเพียงพอต่อความต้องการแน่นอน"นางจิตติมา กล่าว
ด้านนายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธปท. กล่าวว่า ถือเป็นปกติในที่ช่วงมีการหาเสียงของพรรคการเมืองเพื่อเลือกตั้งใหม่ จะมีส่วนกระตุ้นการใช้จ่ายของประชาชนให้เพิ่มขึ้นในระดับหนึ่งอยู่แล้ว
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธปท. กล่าวว่า คงต้องจับตาการเมืองในประเทศว่า สถานการณ์หลังการเลือกตั้งจะเป็นอย่างไร รัฐบาลจะสามารถสร้างความเชื่อมั่นให้กับนักลงทุนได้หรือไม่.